SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

KORUPCIJAS NOVĒRŠANAS APAKŠKOMISIJAS SĒDES

**PROTOKOLS Nr.56**

**2018. gada 17. aprīlī plkst.13.30**

Rīgā, Jēkaba ielā 16, komisijas sēžu zālē

Atklāta sēde, sākas plkst. 13.30, beidzas plkst. 14.20

**Sēdē piedalās:**

apakškomisijas locekļi:

**Aleksejs Loskutovs**

**Kārlis Krēsliņš**

**Kārlis Seržants**

**Ainars Latkovskis**

**Zenta Tretjaka**

**citas personas:**

* **Tieslietu ministrijas Iekšējā audita departamenta direktore Kristīne Greitāne;**
* **Tieslietu ministrijas Stratēģiskā departamenta direktore Agnese Rācene - Krūmiņa;**
* **Ieslodzījuma vietu pārvaldes priekšnieka vietnieks Māris Stivrenieks;**
* **Maksātnespējas procesa administrācijas Administratīvā departamenta direktore Digna Matuzala;**
* **Tiesu administrācijas darbības risku vadītāja Maija Orupa;**
* **Tiesu administrācijas** Projektu vadības un starptautiskās sadarbības nodaļas vadītājas vietnieks **Jānis Dreimanis;**
* **Korupcijas novēršanas un apkarošanas biroja** Stratēģiskās analīzes un politikas plānošanas nodaļas galvenā speciāliste **Iluta Ceicāne**

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika un tehniskā sekretāre Laura Kaiva**

**Sēdi vada:** apakškomisijas priekšsēdētājs A.Loskutovs

**Sēdi protokolē:** L. Kaiva

**Sēdes veids:** atklāta

Izskatāmie dokumenti:

Tieslietu ministrijas 03.01.2018. vēstule Nr. 1-11/6 uz 2 lpp.

**Izskatītā darba kārtība:**

**Iekšējās kontroles sistēma Tieslietu ministrijas kompetences jomās.**

**A.Loskutovs:** atklāj sēdi, informē par darba kārtību un iepazīstina ar uzaicinātajām amatpersonām.

Dod vārdu **Tieslietu ministrijas Iekšējā audita pārstāvjiem ziņojumam par iekšējās kontroles sistēmu ministrijā.**

**K. Greitāne: informē, ka Tieslietu ministrijas resorā iekšējā kontroles sistēma** izveidota atbilstoši 2012. gada 8. maija Ministru kabineta noteikumiem Nr.326 “Noteikumi par iekšējās kontroles sistēmu tiešās pārvaldes iestādēs”, sadalot to trijās aizsardzības līnijās:

1. Iekšējās kontroles un vadības pārvaldība;
2. Finanšu drošība, risku vadība, kvalitātes vadība (ja tiek ieviests ISO standarts) un atbilstības pārliecības sniegšana;
3. Iekšējais audits, kas dod pārliecību par iekšējās kontroles sistēmas izveidošanu visā resorā kopumā un atbilstību vadības izvirzītajiem mērķiem.

Kontroles sistēma ir izveidota un darbojas, tomēr ir nepieciešami atsevišķi kontroles uzlabojumi. Ir identificēti komunikācijas un interneta drošības riski, struktūrfondu riski, korupcijas riski, kas tiek identificēti praktiski visās iestādēs un tiek pārbaudīti. Pamatā ir izveidotas 14 pamatdarbības sistēmas, kā tiek auditēts, 8 no tām ir atbalsta sistēmas.

Kopumā, ja runā par visām sistēmām, pēdējā laikā nav identificētas sistēmas vai vides, kur nebūtu izveidota kontrole. Atsevišķu sistēmu kontrole ir ļoti efektīva, tomēr pamatā visam ir nepieciešami sava veida uzlabojumi.

Runājot par kapacitāti, skaidro, ka Iekšējā audita departamenta (turpmāk – departamenta) štata vietas tiek samazinātas, līdz ar to iepriekšējā gadā pievērsta uzmanība procesu efektivizēšanai un optimizēšanai, lai varētu samazināt kapacitāti. Līdz ar štata vietu samazināšanu, departaments sniedz pārliecību tikai par iekšējās kontroles sistēmu, un nelielu daļu tā darbību (5%) veido konsultācijas sniegšana par pārvaldību un tml. Kapacitāte šobrīd ir optimāla un pietiekama, taču lielāku darbu apjomu paveikt nespētu.

**A. Loskutovs**: jautā, cik štata vietas ir iekšējam auditam.

**K. Greitāne**: informē, ka šobrīd ir 7 štata vietas, bet šobrīd aizpildītas 5 vietas. Neskatoties uz mazo štatu vietu skaitu, pagājušā gada plāns ir veiksmīgi izpildīts.

**A. Loskutovs**: Izsaka komentāru par ministrijas spēju tikt galā ar uzdevumiem, neskatoties uz cilvēkresursu kapacitāti.

*A. Loskutovs un K. Greitāne diskutē par šo jautājumu.*

**A. Loskutovs**: Jautā, vai var paspēt nosegt visas 14 sistēmas ar 6 darbiniekiem, pilnvērtīgi ievērojot “četru acu principu”.

**K. Greitāne**: Apgalvo, ka cenšas to nosegt. Paļaujas uz citiem pārliecības sniedzējiem (Valsts kontrole un revīzijas iestādēm). Paļaujoties uz viņu sniegto viedokli, darbības nepārklāj.

Informē, ka šobrīd ievieš audita risku pārvaldību.

**A. Loskutovs:** dod vārdu Ieslodzījuma vietu pārvaldes (turpmāk – IeVP) priekšnieka vietniekam Mārim Stivreniekam.

**M. Stivrenieks**: informē, ka pēdējo 3 gadu laikā visi pasākumi tika īstenoti saskaņā ar iepriekš izstrādāto plānu. Runājot par interešu konfliktu novēršanu personāla atlasē, tiek atlasīts jaunāko instruktoru sastāvs, šīs komisijas sastāvs tiek mainīts ik gadu. Ik gadu tiek mainīti arī tie sastāvi, kas pieņem fiziskās sagatavotības normatīvu aktu prasības. Virsnieku vidējo un augstāko sastāvu iecelšanai amatos, izveidota komisija, kura izvērtē kandidātu atbilstību, un tikai saskaņā ar komisijas lēmumu tiek sniegts priekšlikums pārvaldes priekšniekam par iecelšanu amatā. (Jelgavas cietumā un Olaines cietumā uz vienu dežuranta amatu bija pieteikušies 17 kandidāti.) Visas vakances pieejamas pārvaldes mājaslapā un Valsts nodarbinātības aģentūrā. Intensīvi tiek strādāts pie amatu savienošanas jautājuma. 2017. un 2018. gadā bija saņemti un izvērtēti iesniegumi par amatu savienošanu, kā rezultātā tika sagatavoti 159 lēmumi par šo jautājumu. 23 gadījumos iesniegumi iesniegti novēloti, jo darba attiecības otrā darbā tika izsāktas ātrāk. 8 gadījumos atļauja nav saņemta. Par visiem gadījumiem informē Korupcijas novēršanas un apkarošanas biroju (turpmāk – KNAB).

Tiek rīkoti informatīvie semināri. Sadarbība apmācību jomā notiek arī ar KNAB, Iekšējās drošības biroju, Drošības policiju un citiem ārējiem operatīvās darbības subjektiem.

Informē, ka izveidotās komisijas tiek sadalītas divās grupās, būtiski svarīgās ir Iepirkumu komisija un Norakstīšanas komisija, to sastāvi tiek mainīti reizi gadā. Pārējo komisiju sastāvi tiek mainīti ne retāk kā reizi divos gados.

Saistībā ar korupcijas un interešu konflikta risku novēršanu, tika izdarīti grozījumi Ieslodzījumu vietu pārvaldes Ētikas kodeksā. Korupcijas un interešu konflikta risku jautājumi iekļauti gan Mācību centra realizējamajā kvalifikācijas programmā, gan kvalifikācijas celšanas kursos, ko realizē ne tikai IeVP, tāpat sadarbībā ar Valsts probācijas dienestu, Valsts policiju un citām iestādēm.

2016. gadā no darbinieku vidus aizturēto personu nebija. No visām sadarbības pusēm kopumā tika aizturētas 133 personas, no tām 88 sauktas pie kriminālatbildības, 30 pie administratīvās atbildības. Savukārt 2017. gadā tika aizturētas 5 personas no darbinieku vidus, no sadarbības partneriem – 150, no tām 92 sauktas pie kriminālatbildības un 38 pie administratīvās atbildības. Šobrīd 2018. gadā aizturēta 1 persona no darbinieku vidus, no sadarbības partneriem 19 personas, 8 sauktas pie kriminālatbildības, 4 pie administratīvās atbildības. Tomēr uzsver, ka ir spēcīgi jāstrādā operatīvā plānā, lai vēl kvalitatīvāk spētu novērst pārkāpumus. Ziņojumu beidz.

**A. Loskutovs:** jautā, vai ir tendence samazināties aizturēto skaitam?

**M. Stivrenieks:** skaidro, ka to ir grūti vērtēt, jo gan ieslodzījuma vietu skaists, gan darbinieku skaits ir krities.

**K. Seržants:** jautā, kāda alga ir zemākā līmeņa kontrolierim?

**M. Stivrenieks:** skaidro, ka tas ir atkarīgs no tā, vai darbinieks strādā piecas darba dienas nedēļā vai strādā maiņās. Alga ir ap 1000 *euro* pēc nodokļu nomaksas. Būtisks algas pieaugums šogad ir sniegts medicīnas jomā (aptuveni 27,8%).

**A. Loskutovs**: pateicas par sniegto informāciju un dod vārdu Tiesu administrācijas (turpmāk – TA) Projektu vadības un starptautiskās sadarbības nodaļas vadītājas vietniekam Jānim Dreimanim.

**J. Dreimanis**: informē, ka TA ar iekšējās kontroles sistēmas ieviešanu nodarbojas viens cilvēks. Ir izveidota rūpīga iekšējās kontroles vide, kas sākas ar iestādes darbības stratēģiju, kam pakārtotas iestādes vērtības, mērķi un misija. Uz šīs stratēģijas pamata tiek plānoti darbi, ir izveidots atbilstošs riska vadības plāns un korupcijas novēršanas plāns. Tāpat notiek darbība pie pazīmju iniciēšanas, kas liecina par nodarbināto prettiesiskām darbībām. Visi iekšējās kontroles dokumenti tiek atjaunoti līdz divām reizēm katru gadu, skatoties pēc nepieciešamības. Tajos tiek iekļauti uzdevumi, kas izriet no augstākstāvošiem dokumentiem. Kopumā uzskata, ka kontroles vide ir ieviesta sekmīgi, jo pamatā atbilst visiem Ministru kabineta noteikumos Nr.326 minētājiem principiem un veic tajos noteiktos uzdevumus.

**A. Loskutovs**: uzsver, ka tiesas spriešanā tiesas ir neatkarīgas, tomēr ir darbības jomas, kas nav tiesas spriešana. jautā, cik efektīva ir iekšējā kontrole vērtējot tiesu darbību, neietverot tiesvedību.

**J. Dreimanis**: uzsver, ka TA nevar izteikties par iekšējās kontroles vidi tiesās. Tomēr pie TA risku vadības plāna ir sadaļa, kas attiecas tieši uz riskiem, kas identificēti tiesās, taču tikai to administratīvā darba organizēšanu, par kuru atbild TA. 2017. gadā šie riski ir identificēti un iekļauti TA risku vadības plānā. Sadaļa par korupcijas riskiem netika iekļauta. TA gaida, kad tiks veikti grozījumi KNAB pamatnostādnēs, iekļaujot tajās pretkorupcijas plāna tiesām izveidi. Pretkorupcijas plāns šobrīd tiek saskaņots sadarbībā ar tiesnešiem un tiesu iestādēm.

**A. Loskutovs**: min gadījumu, kad Rīgas tiesā tika nodarbināta mirusi persona, un šis jautājums nav saistīts ar tiesvedību. Uzsver, ka šādos gadījumos iekšējai kontrolei jābūt efektīvākai un par šo darbības jomu būtu jāuzņemas atbildība TA.

**J. Dreimanis:** Informē, ka tāda prakse, ka TA dodas pārbaudīt, vai tiesu darbinieki atrodas darba vietā, nav iedibināta.

*A. Loskutovs diskutē ar klātesošajiem par šo jautājumu.*

**A. Loskutovs**: informē, ka apakškomisija domās par formu, kādā uzrunāt Tieslietu ministrijas vadību, jautājumā par iekšējās kontroles sistēmu tiesās tajās jomās, kas neskar tiesvedību. Dod vārdu **Maksātnespējas administrācijas (turpmāk – MNA) Administratīvā departamenta direktorei Dignai Matuzalai.**

**D. Matuzala: informē, ka katru gadu tiek apstiprināts Korupcijas novēršanas pasākumu plāns. Pasākumi vērsti uz nodarbināto atlasi un izglītošanu. Atlases process ir caurspīdīgs, visa informācija par vakancēm tiek publicēta Latvijas Vēstnesī, un atlases kārtība ir redzama tīmekļa vietnē, procesi tiek protokolēti. Pieņemot darbā tiek parakstīts objektivitātes un neieinteresētības apliecinājums. Nodarbinātie tiek iepazīstināti ar Ētikas kodeksu un parakstās par iepazīšanos un ievērošanu. Iestādē ar rīkojumu noteikts amatpersonu loks ar visaugstāko korupcijas risku, kas regulāri tiek pārskatīts. Visa informācija par noslēgtajiem līgumiem tiek atspoguļota tīmekļa vietnē, tajā tiek publiskota arī informācija par atalgojumiem un pieņemtajiem lēmumiem uzraudzības kārtībā, tiek ievērotas fiziskas personas datu aizsardzības prasības. Tiek nodrošināta vide, lai nebūtu nepieciešamība tikties klātienē ar darbiniekiem, jo viss ir pieejams tīmekļa vietnē, un informāciju iespējams iesniegt elektroniski.**

**Reizi gadā tiek pārvērtēti korupcijas riski un tiek sekots līdzi, lai tiktu ievērots “četru acu princips”.**

**A. Loskutovs: dod vārdu KNAB pārstāvei I. Ceicānei.**

**I. Ceicāne: izceļ labo sadarbību ar MNA un IeVP – darbojas laba iekšējā kontrole. Ir bijuši daudz Interešu konflikta likuma normu pārkāpumi, bet par tiem ir ziņots KNAB.**

**Informē, ka KNAB gribēja veikt grozījumus pamatnostādnēs un izstrādāt plānus, kas attiecas uz tiesām., Ņemot vērā, ka tiek izstrādāts starpziņojums par pamatnostādnēm un uzdevumiem, un, iespējams, tajās tiks sniegti priekšlikumi, grozījumi KNAB pamatnostādnēs šobrīd netiek nevirzīti. Ir konstatētas problēmas, ka tiesu darbinieki nezin kā rīkoties situācijā, ja tiek atstāts “kukulis”.**

**A Loskutovs: uzdod jautājumu K. Greitānei par 2017. gada 17. oktobra Ministru kabineta Nr. 630 “Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā” īstenošanas gaitu.**

**K. Greitāne**: informē, ka korupcijas risku un interešu konflikta risku jautājumi ir apzināti un darbs ir procesā. Resorā ir ieviesta risku vadība, kas daļēji izpilda Ministru kabineta noteikumu Nr. 630 prasības.

**A. Loskutovs**: vaicā, kādi lēmumi tiek pieņemti risku vadības kārtībā.

**A.Rācene – Krūmiņa: informē, ka pieņem lēmumus par to, kādā veidā tiks veidota risku vadības sistēma. Visa procesa laikā ir pieejamas Iekšējā audita konsultācijas, iekšējā audita ietvaros tiek sniegti dažādi priekšlikumi un ieteikumi procesu uzlabošanai, optimizēšanai.**

***Diskutē par iekšējās kontroles un risku vadības nodalīšanu.***

**A. Loskutovs: min Ministru kabineta noteikumu Nr. 630 2. punktu, jautā, kurš būs atbildīgs par MK noteikumu īstenošanu attiecībā uz tiesu varas institūcijām?**

**K. Greitāne: pauž viedokli, ka par to atbildība jāuzņemas TA un Valsts kontrolei.**

**A. Loskutovs: vaicā, kurš veidos iekšējās kontroles sistēmu korupcijas un interešu konfliktu risku novēršanai tiesu varas institūcijās.**

**K. Greitāne: informē, ka iekšējās kontroles sistēma pēc uzstādītajām prasībām jāveido tiesām, savukārt uzraudzība jāveic TA.**

**J. Dreimanis: informē, ka Ministru kabineta noteikumu Nr. 630 2. punkts ir svarīgs, taču pieejai jābūt vienotai visām tiesu iestādēm. TA ir uzņēmušies vienota plāna izstrādi. Šis plāns tiks prezentēts Tieslietu padomei, kura tālāk būtu atbildīga par šī plāna ieviešanu tiesu iestādēs.**

**A. Loskutovs: uzsver, ka Ministru kabineta noteikumi Nr. 630 stājas spēkā šā gada beigās un jautā, kad plāns tiks prezentēts Tieslietu padomei.**

**J. Dreimanis: informē, ka prezentēšanas datums vēl nav zināms, bet Plānu cer pabeigt š.g. maijā.**

**K. Seržants**: uzdod precizējošu jautājumu par cilvēku resursu procentuālo sadalījumu Iekšējā audita departamentā.

*K. Seržants un K. Greitāne diskutē par šo jautājumu.*

**A. Loskutovs**: izsaka priekšlikumu sagatavot vēstuli Tieslietu ministrijai, aicinot informēt par to, kā tiks nodrošināta Ministru kabineta noteikumu Nr. 630 noteikto prasību īstenošana. Aicināt vērtēt, kādā veidā ministrija un tās struktūrvienības var īstenot iekšējās kontroles funkcijas attiecībā uz tiesām ārpus tiesvedības jautājumiem.

*Deputāti neiebilst.*

**I. Ceicāne**: informē, ka prokuratūra darbojas neatkarīgi un nevar izstrādāt pretkorupcijas pasākumu plānus.

**A. Loskutovs**: Aicina apakškomisijas vārdā lūgt prokuratūru informēt par iekšējas kontroles sistēmu.

*Deputāti neiebilst.*

**Lēmums:** Nosūtīt vēstuli Tieslietu ministrijai, lūdzot informēt par iekšējās kontroles sistēmas īstenošanas iespējām tiesās, ārpus tiesvedības jautājumiem, kā arī par Ministru kabineta noteikumu Nr. 630 īstenošanas gaitu. Lūgt prokuratūru informēt par iekšējās kontroles sistēmu iestādē.

**A.Loskutovs:** Pateicasklātesošajiem par piedalīšanos sēdē un sēdi slēdz.

Apakškomisijas priekšsēdētājs A.Loskutovs

Apakškomisijas sekretārs K.Seržants

Komisijas tehniskā sekretāre L. Kaiva